# 2.0 Hang

# Hang

Az Orka által használt hang beállításainak megadása
Joanmarie Diggs
joanied@gnome.org

Creative Commons Share Alike 3.0

Hammer Attila
hammera at pickup dot hu 2011, 2012, 2013, 2014, 2015, 2016.

# Hangbeállítások

# Hangtípusok beállításai

## Hangtípus

Ebben a kombinált listamezőben a különböző szövegtípusokhoz más és más hangkaraktert rendelhet, így lehetősége van például jobban megkülönböztetni a nagybetűs és hivatkozásokat tartalmazó szövegeket a normál szövegektől, vagy a képernyőn megjelenő üzeneteket az Orka által kiküldött üzenetektől.

### Több hangkarakter beállítása

Ha egy hangkarakter beállításait szeretné konfigurálni, először válassza ki a kívánt hangkaraktert a Hangtípus kombinált listamezőből. Ezután állítsa be a kívánt személyt, beszédsebességet, hangmagasságot és hangerőt.

## Beszédrendszer

Ez a kombinált listamező lehetővé teszi, hogy kiválaszthassa a használni kívánt beszédrendszert a telepített beszédrendszerek közül, például a Speech Dispatcher beszédrendszert.

## Beszédszintetizátor

Ebben a kombinált listamezőben kiválaszthatja az Ön által kiválasztott beszédrendszerrel használni kívánt beszédszintetizátort.

## Személy

Ez a kombinált listamező lehetővé teszi, hogy kiválassza, melyik „személy” vagy „beszélő” legyen aktív a kiválasztott hangbeállításnál. Beállíthatja például, hogy Dávid legyen az alapértelmezett hangkarakter az általános információk kimondásakor, de a hivatkozások kimondása Alíz hangján történjen. Ne feledje, hogy a Személy kombinált listamezőben választható hangkarakterek az Ön által telepített beszédszintetizátorok lehetőségeitől függenek.

## Nagybetű jelzési stílus

Ez a kombinált listamező lehetővé teszi annak kiválasztását, hogy az Orka melyik Speech Dispatcher nagybetűjelzési stílus használatával jelezze a nagybetűs szövegeket. A lehetséges beállítások a Speech Dispatcher terminológia alapján lettek elnevezve:

Hangjelzés: Egy hangjelzés lejátszása

Betűzés: A „Nagy” szócskával kiegészítve kimondja a nagybetűt tartalmazó szót.

Nincs

### A beállítás menet közben módosítható

Ezen kívül, az Orka lehetővé teszi a nagybetűjelzési stílusok közötti váltást egy parancs segítségével. Ha bővebb információra kíváncsi, olvassa el a Parancsok a beszédbeállítások megváltoztatásához című fejezetet.

Alapértelmezett beállítás: nincs

## Sebesség, hangmagasság és hangerő

Ezzel a három balra és jobbra mozgatható csúszkával beállíthatja a kiválasztott személy beszédjellemzőit.

# Globális hangbeállítások

## A beszéd megállítása szüneteknél

A különböző engedélyezett beszédbeállításoktól függően az Orka sok információt árul el egy objektumról (az objektum nevét, a vezérlőelem típusát, a gyorsbillentyűjét, a hozzá tartozó oktatói üzenetet stb). Ha be van jelölve a Beszéd megállítása szüneteknél jelölőnégyzet, az Orka rövid szüneteket szúr be az információk közé, így a fontosabb információk jól elkülönülnek egymástól.

Alapbeállítás: bejelölve

## Több nagybetűt tartalmazó kifejezések szavankénti felolvasása

Ha forráskódokkal dolgozik, gyakran találkozhat különálló szavakra felbontható „szavakkal”, amelyek vegyesen tartalmazhatnak kis és nagy betűket, mint például a „TöbbNagyBetű” kifejezés. A beszédszintetizátorok nem mindig tudják jól kiejteni az ilyen kifejezéseket. Ha bejelöli a Több nagybetűt tartalmazó kifejezések szavankénti felolvasása jelölőnégyzetet, az Orka a TöbbNagyBetű” kifejezést különálló szavakra bontva („Több”, „Nagy”, „Betű” formában) adja át a beszédszintetizátornak.

Alapbeállítás: nincs bejelölve

## Számok kimondása számjegyenként

Ha be van jelölve a Számok kimondása számjegyenként jelölőnégyzet, az Orka például az „123” számot különálló számjegyenként, „1”, „2”, „3” alakban adja át a beszédszintetizátornak.

Alapbeállítás: nincs bejelölve