# 1. Általános beállítások

# Általános beállítások

Az Orka általános beállításainak megadása
Joanmarie Diggs
joanied@gnome.org

Creative Commons Share Alike 3.0

Hammer Attila
hammera at pickup dot hu 2011, 2012, 2013, 2014, 2015, 2016.

# Általános beállítások

Megadhatja, hogy az Orkát asztali vagy laptop billentyűzetkiosztással szeretné használni.

# Billentyűzetkiosztás

A Billentyűzetkiosztás választógombcsoport segítségével megadható, hogy asztali billentyűzeten vagy hordozható számítógépen dolgozik-e. A kiválasztott kiosztás meghatározza az Orka módosítóbillentyűt és az Orka parancsok gyorsbillentyűit.

Alapbeállítás: Asztali kiosztás

Beállíthatja, hogy megjelenítésre kerüljenek-e a buboréksúgók, ezek például az egérrel felületi elemekre mutatás eredményeként bukkanhatnak fel.

# Buboréksúgók megjelenítése

Ha ez a jelölőnégyzet be van jelölve, akkor az Orka felolvassa az egérrel a felületi elemekre mutatáskor megjelenő információkat. A buboréksúgók megjelenítését kikényszerítő műveletek, például a CtrlF1 billentyűkombináció lenyomása mindig megjeleníti a fókuszban lévő objektum buboréksúgóját, függetlenül ettől a beállítástól.

Alapbeállítás: nincs bejelölve

Megadhatja, hogy felolvasásra kerüljenek-e az egér alatti objektumok.

# Az egér alatti objektum felolvasása

Ha ez a jelölőnégyzet be van jelölve, az Orka fel fogja olvasni az egér alatti objektumot, amikor az Orka áttekintés egérrel funkció segítségével mozgatja az egérmutatót a képernyőn.

Alapbeállítás: nincs bejelölve

Megadhatja, hogy az Orkában milyen idő és dátumformátumot szeretne használni.

# Dátum- és időformátum

Az Időformátum és Dátumformátum kombinált listamezők segítségével beállíthatja, hogy az Orka hogyan mondja ki és jelenítse meg a Braille-kijelzőn az időt és a dátumot.

Mindkét esetben az alapbeállítás a rendszer területi beállításának használata.

Beállítások a gyors előre és visszatekerés, valamint a strukturált navigáció használatához felolvasás közben.

# Navigáció a felolvasás közben

Az Orka folyamatos felolvasás funkciója felolvassa a dokumentum tartalmát a kurzor pillanatnyi helyétől a dokumentum végéig. Alapesetben, ha bármilyen billentyűt lenyom a felolvasás közben, a felolvasás megszakításra kerül. Azonban, ha bejelöli az Előre- és visszatekerés engedélyezése a felolvasás közben jelölőnégyzetet, a Felfelé nyíl és Lefelé nyíl billentyűk segítségével gyorsan mozoghat a felolvasás közben. Meghallgathat újból egy már felolvasott szövegrészt, vagy átugorhat olyan részeket a dokumentumban, melyek nem érdekesek anélkül, hogy a felolvasást újból el kellene indítania.

Ha egy dokumentumot felolvastat egy Orka strukturált navigációt támogató alkalmazásban, és bejelölte a Strukturált navigáció engedélyezése a felolvasás közben jelölőnégyzetet, a felolvasás közben használhatja a támogatott strukturált navigációs parancsokat az eredeti működésükhöz hasonló módon: A H és ShiftH folytatja a felolvasást a következő vagy előző címsortól, a P és a ShiftP folytatja a felolvasást a következő vagy előző bekezdéstől, a T és a ShiftT folytatja a felolvasást a következő vagy előző táblázattól stb.

Alapbeállítás: nincs bejelölve

# A szövegkörnyezettel kapcsolatos információk bejelentése a felolvasás közben

Az Orka a használt beállításoktól függően több információt tud kimondani a dokumentumtartalom felolvasása közben, például amikor rálép vagy elhagy egy idézetblokkot, listát, táblázatot, vagy egy más típusú elemet. A bejelentésekkel kapcsolatos beállítások egymástól függetlenül megadhatók a következő jelölőnégyzetek segítségével:

Idézetblokkok bejelentése felolvasás közben

Űrlapok bejelentése felolvasás közben

Jelölők bejelentése felolvasás közben

Listák bejelentése felolvasás közben

Panelek bejelentése felolvasás közben

Táblázatok bejelentése felolvasás közben

Alapbeállítás: bejelölve

Ezeknek az információknak a bejelentése navigálás közben szintén beállítható. A beállítások megadásához hasonló jelölőnégyzeteket fog találni a Beszéd lapon. Ha bővebb információra van szüksége, olvassa el a Kimondott szövegkörnyezet című fejezetet.

Beállítás a mondat vagy teljes sor kimondása közti váltásra felolvasáskor.

# Kimondás

A Kimondás kombinált listamezőben megadhatja, hogy az Orka egy mondatot, vagy egy teljes sort olvasson fel akkor, ha aktiválja a felolvasás parancsot.

Alapbeállítás: Mondat

Megadhatja a különböző profilokkal kapcsolatos beállításokat.

# Profilok

Az Általános lap alján található Profilok csoport vezérlőelemeinek segítségével lehetősége van többféle konfiguráció létrehozására és karbantartására.

Az Aktív profil kombinált listamező megjeleníti az éppen használt profilt, valamint lehetővé teszi egy másik betöltendő profil kiválasztását.

A Betöltés gomb megnyomásakor az Orka betölti az Aktív profil kombinált listamezőben korábban kiválasztott profilt.

A Mentés másként gomb segítségével elmentheti a beállítások párbeszédablakban éppen megadott beállításokat az Ön által megadott nevű profilba.

A Kezdeti profil kombinált listamezőben kiválaszthatja az Orka minden indításakor automatikusan betöltendő profilt.

# Folyamatjelző frissítésének felolvasása

## Folyamatjelző frissítésének kimondása

Ha a Folyamatjelző frissítésének kimondása jelölőnégyzet be van jelölve, az Orka megadott időközönként felolvassa a folyamatjelzők állapotváltozását.

Alapbeállítás: bejelölve

## Folyamatjelző frissítésének megjelenítése a Braille-kijelzőn

Ha a Folyamatjelző frissítésének megjelenítése a Braille-kijelzőn jelölőnégyzet be van jelölve, az Orka megadott időközönként megjeleníti a frissíthető Braille-kijelzőn a folyamatjelzők állapotváltozását.

Alapbeállítás: nincs bejelölve

## Hangjelzés a folyamatjelző frissülésekor

Ha a Hangjelzés a folyamatjelző frissülésekor jelölőnégyzet be van jelölve, az Orka megadott időközönként egy növekvő hangmagasságú hangjelzést játszik le, amikor a folyamatjelzők értéke növekszik.

Alapbeállítás: nincs bejelölve

## Gyakoriság másodpercben

Ezzel a léptetőgombbal megadhatja, hogy az Orka milyen gyakran jelenítse meg a folyamatjelzők állapotváltozását.

Alapbeállítás: 10

## Korlátozás erre

Ha a folyamatjelzők állapotának felolvasása engedélyezve van, ebben a kombinált listamezőben megadhatja, hogy milyen esetekben legyenek kimondva a folyamatjelzők állapotváltozásai. A választható lehetőségek: Mindent, Alkalmazás, és Ablak.

Ha a Mindent lehetőséget választja, az Orka minden folyamatjelző-állapotváltozást ki fog mondani, függetlenül azok helyétől.

Ha az Alkalmazás lehetőséget választja, az Orka ki fogja mondani a fókuszban levő aktív alkalmazás folyamatjelző-állapotváltozásait, függetlenül attól, hogy az alkalmazás ablaka aktív-e.

Ha az Ablak lehetőséget választja, az Orka csak az aktív ablak folyamatjelző-állapotváltozásait fogja kimondani.

Alapbeállítás: Alkalmazás